יעקב בנג'ו

יעקב בנג'ו (נולד ביולי 1971) הוא קצין צה"ל בדרגת אלוף, בתפקידו האחרון שימש ראש אגף התכנון. קודם לכן שימש מפקד הגיס הצפוני ומפקד מערך התמרון בזרוע היבשה, ראש חטיבת התורה וההדרכה באמ"ץ, מפקד עוצבת געש ומפקד עוצבת המפץ.

ביוגרפיה
עם גיוסו לצה"ל שובץ בחיל השריון בחטיבה 211, גדוד 126. עבר הכשרה כלוחם וקורס מפקדי טנקים. בהמשך השלים קורס קצינים ושימש כמפקד מחלקת טנקים. שימש במספר תפקידי פיקוד בחיל ובהם מפקד פלוגה בגדוד 82 בשנים 1993 עד 1995, מפקד פלס"ר 7 בשנים 1995 עד 1997, סגן מפקד גדוד 75 עד 1998 ומפקד גדוד 75 בשנים 2001 עד 2003. לאחר מכן שימש כמפקד גדוד דקל בבית הספר לקצינים עד 2004. בהמשך שימש מדריך במכללה לפיקוד טקטי וראש ענף יבשה בזרוע היבשה. ב-2007 מונה למפקד המרכז לאימונים באש במל"י ובמקביל שימש כמפקד חטיבה 14. ב-2009 מונה למפקד חטיבה 7. ב-2011 מונה לראש מחלקת מבצעים. ב-2013 קודם לדרגת תת-אלוף ומונה למפקד עוצבת המפץ. באוגוסט 2015 מונה למפקד עוצבת געש, ושימש בתפקיד עד 18 במרץ 2018. באותה שנה מונה לראש חטיבת תורה והדרכה באמ"ץ.

בספטמבר 2019 מונה למפקד הגיס הצפוני והועלה לדרגת אלוף, זאת במקביל לתפקידו כראש חטיבת התורה וההדרכה באמ"ץ. באוגוסט 2020 מונה למפקד מערך התמרון המשולב הרב-ממדי בזרוע היבשה.

ב-2019 הוציא בנג'ו יחד עם מתניה צחי ספר בשם "המיקוד המבצעי", שמתווה מודל הפעלת ובניית כוח ברמה האסטרטגית. בנג'ו גם כתב מאמר בנושא ובשם זה בהיותו תא"ל ומפקד אוגדה 36.

בינואר 2022 מונה לראש אגף תכנון ובניין כוח רב-זרועי., וכיהן בתפקיד זה עד אוגוסט 2023.

השכלה וחיים אישיים 
בנג'ו בעל תואר ראשון ושני במדע המדינה מהאוניברסיטה העברית.

ביוני 2021 קיבל בנג'ו תואר דוקטור מאוניברסיטת בר-אילן על עבודת המחקר שלו שבוצעה במחלקה להיסטוריה כללית, בהנחיית ד"ר טל טובי, בנושא: המתודולוגיה הנחבאת של תאוריית המלחמה הכללית.

בנג'ו נשוי ואב לשניים.

ספריו
 המתודולוגיה הנחבאת של תאוריית המלחמה הכללית - יצא לאור בשנת 2023 בהוצאת ספרים מודן (בשיתוף עם הוצאת מערכות והוצאה לאור של משרד הביטחון).
 'המיקוד המבצעי' - יצא לאור בשנת 2019 בהוצאת ספרים מודן (בשיתוף עם הוצאת מערכות והוצאה לאור של משרד הביטחון).

קישורים חיצוניים

 רינת אביגור, מסע שורשים - פלס"ר 7, במחנה, 11 בנובמבר 2009, כפי שהועלה באתר "יד לשריון"
 עמית קורח, לתפארת מורשת חטיבה 7, באתר זרוע היבשה, 13 באוקטובר 2009
 הספד שנשא במלאת שנה לפטירת תא"ל (במיל') אורי בן ארי - מפקד גייסות השריון בעבר, באתר "יד לשריון", 2 בפברואר 2010
 
 
מפרי עטו

הערות שוליים

מפקדי עוצבת המפץ
מפקדי חטיבה 7
מפקדי חטיבה 14
מפקדי גדודים בחטיבה 7
מפקדי המרכז לאימונים באש
ראשי מחלקת המבצעים
אלופי צה"ל
בוגרי האוניברסיטה העברית בירושלים
בעלי תואר דוקטור מאוניברסיטת בר-אילן
מפקדי גייסות בצה"ל
חברי המטה הכללי של צה"ל
ישראלים שנולדו ב-1971